“Jy maak nie geld met die goed wat jy eintlik wil doen nie, maar eerder met al die ander goed wat by jou verbygaan,” sê Hennie Hanekom voor die kelder op Schenkfontein waar hy saam met sy seuns, Hendrik en Philip, boer. Benewens wingerd, skaap, bees en die maak van biodiesel vir eie gebruik, het die Hanekoms ook bedrywighede op Piketberg wat ’n botteleringsaanleg, vulstasie en ’n restaurant insluit.
“Daar is ŉ sterk entrepreneur-geen in die familie – wat nie almal geërf het nie – maar dis ook omstandighede wat jou dryf. As jy moet baklei om aan jouself en jou ouers te bewys dat jy dit kán maak werk . . .”
Onafhanklikheid is ŉ deurlopende tema in alles wat die Hanekoms aanpak. Hennie verwys na sy boerdery se drie grootste uitgawes: salarisse, krag en brandstof, waarvan hulle laasgenoemde reeds gedeeltelik self produseer. “Dis uiters noodsaaklik om jou eenheidskoste af te bring. Óf jy raak groter, óf jy raak weg,” meen hy. “Agter elke deur wag ŉ geleentheid, en as jy nie ŉ deur kry nie, gaan bou vir jou een, dan kom die res vanself.”